**S bicyklom do Kremnice**

28. augusta odštartoval 35. ročník Medzinárodného festivalu humoru a  satiry **Kremnické gagy 2015** a Základná umelecká škola Dezidera Štraucha v  Smižanoch mala na tomto festivale svoje zastúpenie. Jedinečná medzinárodná prehliadka kultivovaného humoru, nezávislej satiry a zábavnej recesie s dlhoročnou tradíciou sa koná každý rok na konci augusta. Na trinástich interiérových scénach a exteriérových pódiách prezentujú svoje najlepšie produkcie tri stovky úspešných autorov, divadelníkov, hudobníkov, bábkarov, výtvarníkov, mímov, tanečníkov, klaunov, recitátorov a  pouličných umelcov zo Slovenska, Českej republiky a mnohých krajín Európy. Festival odštartoval predpoludním otváracím ceremoniálom, ktorého sa zhostil tohtoročný prezident festivalu Bolek Polívka. Festival humoru a satiry Kremnické gagy bol v máji t. r. zaradený medzi najlepšie európske festivaly a poctený prestížnou značkou EFFE Label 2015-2016. Okrem skvelých profesionálnych umelcov z Európy, Čiech a  Slovenska do Kremnice prišli predviesť svoje výkony aj najlepší slovenskí recitátori, ktorí prednesom humornej a satirickej poézie a  prózy v programe Koňa jeho obohatili festival o literárno-interpretačný rozmer. Veľkou poctou pre nás bolo, že jedným z  nominovaných recitá- torov do programu Koňa jeho bol **Adrián Ondov**, žiak našej umeleckej školy. So svojím umeleckým prednesom od Marka Twaina – Skrotenie bicykla zaujal odbornú porotu na celoslovenskom kole Hviezdoslavovho Kubína v júni t.r., kde získal čestné uznanie a okrem toho pozvanie účinkovať v koláži humoristických a satirických prednesov na festivale Kremnické gagy 2015.

Antónia Bendíková, Dis. Art.